Diari Oficial de la Generalitat Valenciana


Sumari del DOGV 8414, del 31-10-2018 (2018/10093)

RESOLUCIÓ de 24 d'octubre de 2018, del conseller d'Hisenda i Model Econòmic, de delegació de competències en la Conselleria de Justícia, Administració Pública, Reformes Democràtiques i Llibertats Públiques, en relació amb les contractacions TIC derivades del procés electoral a les Corts 2019.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8414

Data del DOGV
:   31-10-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10827


Data del document
:   24-10-2018

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 24 d'octubre de 2018, del conseller d'Hisenda i Model Econòmic, de delegació de competències en la Conselleria de Justícia, Administració Pública, Reformes Democràtiques i Llibertats Públiques, en relació amb les contractacions TIC derivades del procés electoral a les Corts 2019. [2018/10343]  
El Decret 119/2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, estableix l'estructura orgànica i competencial d'aquesta conselleria, i en concret en l'article 34 determina que la Direcció General de Tecnologies de la Informació i les Comunicacions és el centre directiu que assumeix les competències per a l'Administració de la Generalitat i els seus organismes autònoms, en matèria de modernització de l'Administració, seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat, així com prestar els serveis de certificació de signatura electrònica avançada i serveis relacionats amb identificació i signatura electrònica.  
  
Per tant, la Conselleria d'Hisenda i Model Econòmic, a través d'aquesta direcció general, és l'únic departament competent per a contractar béns i serveis TIC per a les conselleries i els organismes autònoms de la Generalitat. S'exceptua la Conselleria de Sanitat Universal i Salut Pública, en matèries que li siguen pròpies. Per això, quan un departament del Consell té una necessitat informàtica, ha de sol·licitar la seua valoració i provisió, si escau, a la Direcció General de Tecnologies de la Informació i les Comunicacions.  
El Decret 103/2018, de 27 de juliol, del Consell, pel qual es modifica el Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, atribueix a aquesta sotssecretaria les competències en matèria de consultes populars i processos electorals, així com gestionar les competències atribuïdes a la Generalitat en aquestes matèries i, especialment, realitzar el seguiment dels processos electorals, elaborar i coordinar la normativa específica destinada a la seua celebració, coordinar les relacions necessàries amb l'Administració electoral i amb els òrgans competents de l'Administració General de l'Estat, elaborar anàlisis estadístiques, estudis comparatius i avaluació de processos electorals i consultes populars i electorals, realitzar propostes de desenvolupament legislatiu del sistema de consultes populars municipals d'acord amb el que està legalment establit, proposar tècniques que optimitzen el funcionament de les infraestructures i mitjans ofimàtics destinats al seguiment electoral, i gestionar les subvencions autonòmiques anuals i les corresponents per despeses electorals de les formacions polítiques, en els termes establits en la legislació vigent.  
Per la seua part, el Decret 100/2018, de 27 de juliol, del Consell, pel qual es modifica el Decret 103/2015, va modificar l'article 21 que queda redactat de la manera següent: «La Sotssecretaria assumeix les funcions establides en l'article 69 de la Llei 5/1983, i les funcions en matèria de consultes populars i electorals en el marc de la Llei orgànica 5/1985, de règim electoral general, i la Llei 1/1987, electoral valenciana».  
  
Amb motiu de les eleccions a les Corts 2019, es fa necessari realitzar la contractació de serveis i subministraments imprescindibles per al correcte desenvolupament del procés electoral. Alguns d'aquests, relacionats amb l'adquisició d'eines, equips o serveis d'anàlisis, consultes i escrutini, que evidentment tenen un caràcter tecnològic i informàtic, que quedarien incardinats en l'àmbit de contractació de la Direcció General TIC. No obstant això, raons d'interés general obliguen al fet que aquestes contractacions es duguen a terme des del mateix òrgan des del qual es gestiona la resta de qüestions electorals, donada la dificultat i especificitat de la matèria. Es considera, així mateix, que unificar totes les contractacions relacionades amb el procés electoral permetrà coordinar en gran manera el procés i evitar errors i retards que puguen posar en perill aquest procés.  
A aquest efecte, s'ha creat l'Oficina Electoral a la qual s'ha dotat de mitjans tant personals com materials per a gestionar totes les actuacions relacionades amb el procés electoral, per la qual cosa no tindria sentit que les contractacions es continuaren tramitant des de la DGTIC amb la càrrega addicional que suposaria per a aquesta direcció general.  
  
D'altra banda, és la mateixa Conselleria de Justícia, Administració Pública, Reformes Democràtiques i Llibertats Públiques, a través de l'Oficina Electoral, la coneixedora directa de les necessitats i dels motius que poden justificar les contractacions a realitzar, ja que, a més, personal tècnic de la DGTIC s'ha incorporat a l'Oficina Electoral.  
  
L'article 9 de la Llei 40/2015, d'1 d'octubre, de règim jurídic del sector públic estableix «1. Els òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa administració, encara que no siguen jeràrquicamente dependents, o en els organismes o entitats de dret públic vinculats o dependents d'aquelles».  
El conseller d'Hisenda i Model Econòmic exerceix les màximes competències en matèria de tecnologies de la informació i la comunicació de l'Administració de la Generalitat, de conformitat amb el que disposa l'article 1 del Decret 119/2018, de 3 d'agost, el Consell, pel qual s'aprova el Reglament orgànic i funcional de la Conselleria d'Hisenda i Model Econòmic.  
Per tant, de conformitat amb el que disposa l'article 9 de la Llei 40/2015, d'1 d'octubre, de règim jurídic del sector públic, resolc:  
  
  
Primer  
Delegar en la Conselleria de Justícia, Administració Pública, Reformes Democràtiques i Llibertats Públiques les competències per a les contractacions tecnològiques derivades del procés electoral a les Corts 2019.  
  
Segon  
En totes les resolucions que s'adopten i en els contractes que es formalitzen en virtut de delegació, es farà constar expressament el que estableixen l'article 63 de la Llei 5/1983, del Consell, i l'article 9 de la Llei 40/2015, d'1 d'octubre, de règim jurídic del sector públic.  
  
  
Tercer  
Les delegacions de competències que es disposen en la present resolució no seran obstacle perquè l'òrgan delegant puga reclamar el coneixement o resolució de tots els assumptes que considere oportuns, i podrà, així mateix, revocar-les en qualsevol moment de conformitat amb el que estableixen l'article 63.5 de la Llei 5/1983, de Consell, i els articles 9, 10 i concordants de l'esmentada Llei 40/2015.  
  
  
Quart  
La resolució que s'adopte entrarà en vigor l'endemà de la seua publicació en el Diari Oficial de la Generalitat Valenciana.  
  
València, 24 d'octubre de 2018.- El conseller d'Hisenda i Model Econòmic: Vicent Soler i Marco.